अत्तरियामा ‘लोटस आई’ अन्तर मावि क्रिकेट कप
कैलालीको अत्तरियास्थित शान्तिपुर क्रिकेट मैदानमा जारी ‘लोटस आई क्रिकेट कप’ अन्तर माध्यमिक विद्यालय टि–२० क्रिकेट प्रतियोगितामा बिहीबार दुई वटा खेल सम्पन्न भए । दुर्गालक्ष्मी नमुना मावि –सत्यवती एकेडेमी र ज्योति अंग्रेजी मावि– जेके माविबीच भएका खेलमा दुर्गालक्ष्मी र ज्योति मावि विजयी भए ।
धनगढी — कैलालीको अत्तरियास्थित शान्तिपुर क्रिकेट मैदानमा जारी ‘लोटस आई क्रिकेट कप’ अन्तर माध्यमिक विद्यालय टि–२० क्रिकेट प्रतियोगितामा बिहीबार दुई वटा खेल सम्पन्न भए । दुर्गालक्ष्मी नमुना मावि –सत्यवती एकेडेमी र ज्योति अंग्रेजी मावि– जेके माविबीच भएका खेलमा दुर्गालक्ष्मी र ज्योति मावि विजयी भए ।दुर्गालक्ष्मी र सत्यवतीबीच भएको खेलमा दुर्गालक्ष्मीले पहिलो ब्याटिङ गर्दै सत्यवतीलाई ११४ रनको लक्ष्य दिएको थियो । तर सत्यवतीलाई ६६ पछि पार्दै दुर्गालक्ष्मी विजयी भएको छ । यस्तै, ज्योति र जेके माविबीच भएको दोस्रो खेलमा ज्योतिले जेके माविमाथि सहज जित प्राप्त गरेको थियो । अत्तरियास्थित क्रिकेट क्लबले आयोजना गरेको प्रतियोगिता बुधबारदेखि सुरु भएको हो । २६ गतेसम्म सञ्चालन हुने उक्त प्रतियोगितामा कैलाली र कञ्चनपुरका गरी ८ वटा टीम सहभागी छन् । प्रतियोगितामा पहिलो हुनेले एक लाख एक हजार नगद र ट्रफी प्राप्त गर्नेछ । लोटस आई अंग्रेजी सेकेन्डरी स्कुलको प्रायोजन तथा गोदावरी नगरपालिका मुख्य प्रवर्द्धक रहेको सो प्रतियोगितामा सर्वोत्कृष्ट खेलाडी, उत्कृष्ट ब्याटर र बलरलाई पनि पुरस्कृत गरिने आयोजकले जनाएको छ ।